กองทรัสต์ “BAREIT” เทรด 14 ก.ย.นี้ ชูจุดเด่นสนามบินสมุย ลุ้นผลตอบแทนปีแรก 8.09%
BA ส่ง กองทรัสต์ “BAREIT” เตรียมนำหน่วยทรัสต์เข้าเทรดตลาดหุ้น 14 ก.ย.65 และจ่ายอัตราผลตอบแทนผู้ถือหน่วยปีแรก 8.09% ตอกย้ำความเชื่อมั่นนักลงทุน
BA ส่ง กองทรัสต์ “BAREIT” เตรียมนำหน่วยทรัสต์เข้าเทรดตลาดหุ้น 14 ก.ย.65 และจ่ายอัตราผลตอบแทนผู้ถือหน่วยปีแรก 8.09% ตอกย้ำความเชื่อมั่นนักลงทุน
5 ก.ย. 2565

นายพุฒิพงศ์ ปราสาททองโอสถ กรรมการผู้อำนวยการใหญ่ บริษัท การบินกรุงเทพ จำกัด (มหาชน) หรือ BA ในฐานะเจ้าของทรัพย์สิน (Sponsor) เปิดเผยว่า บริษัทมีประสบการณ์ธุรกิจพัฒนาและบริหารสนามบินมากกว่า 33 ปี โดยปัจจุบันเป็นเจ้าของและบริหารสนามบิน 3 แห่ง ได้แก่ สนามบินสมุย, สนามบินสุโขทัย, และสนามบินตราด ซึ่งสนามบินตั้งอยู่ในทำเลที่มีศักยภาพด้านการท่องเที่ยวและเดินทางสะดวก
นอกจากนี้ BA มีธุรกิจสายการบินในนาม บางกอกแอร์เวย์ส ซึ่งให้บริการเที่ยวบินแบบประจำ (Scheduled Flight) ในเส้นทางบินภายในประเทศและในภูมิภาค ซึ่งเส้นทางการบินในประเทศครอบคลุมเส้นทางไปยังจุดหมายปลายทางที่เป็นแหล่งท่องเที่ยวพักผ่อนและแหล่งวัฒนธรรมที่สำคัญของไทย เช่น เกาะสมุย, ภูเก็ต, เชียงใหม่, สุโขทัย, ตราด, ลำปาง, หาดใหญ่, เป็นต้น ส่วนเส้นทางการบินในภูมิภาคได้ให้บริการเที่ยวบินแบบประจำครอบคลุมเส้นทางการบิน เช่น พนมเปญ, เสียมเรียบ, ย่างกุ้ง, ดานัง, มัลดีฟส์,  สิงคโปร์, และฮ่องกง เป็นต้น
นอกจากนี้ บริษัทมีการประสานความร่วมมือกับสายการบินอื่นๆ ผ่านการทำข้อตกลงเที่ยวบินร่วม (Code Sharing) และความตกลงร่วมอื่นๆ ทำให้สามารถขยายการให้บริการไปยังกลุ่มลูกค้าในยุโรป, เอเชีย, และตะวันออกกลาง ในปัจจุบันสัญญาณของธุรกิจการท่องเที่ยวฟื้นตัวดีขึ้น จากกลุ่มนักท่องเที่ยวในประเทศที่มีการท่องเที่ยวสม่ำเสมอ และกลุ่มนักท่องเที่ยวต่างชาติที่เดินทางและใช้บริการของบางกอกแอร์เวย์ส เช่น ยุโรป, กัมพูชา, มาเลเซีย, เป็นต้น
อีกทั้งสายการบินต่างๆ ทยอยเพิ่มเที่ยวบินมายังประเทศไทย จึงมั่นใจว่าการท่องเที่ยวครึ่งปีหลังของปี 2565 จะฟื้นตัวได้กว่า 40-50% และจะกลับเป็นปกติในปี 2567 ทั้งนี้ ในช่วงครึ่งปีแรกของปี 2565 สนามบินสมุยให้บริการผู้โดยสารแล้วกว่า 5 แสนคน และคาดว่าจำนวนนักท่องเที่ยวจะเพิ่มขึ้นอย่างต่อเนื่อง
“BA ขอขอบคุณนักลงทุนที่ให้ความเชื่อมั่นและตอบรับการเสนอขายหน่วยทรัสต์ของ BAREIT อย่างล้นหลาม แม้ว่าในช่วงที่ผ่านมาธุรกิจของ BA จะมีได้รับผลกระทบจากโควิด-19 แต่เมื่อประเทศไทยได้มีการเปิดรับการเดินทางระหว่างประเทศ ก็มีนักท่องเที่ยวชาวต่างชาติเดินทางเข้าประเทศไทยมาอย่างต่อเนื่อง โดยใน 6 เดือนแรกในปี 2565 มีจำนวนเที่ยวบินและผู้โดยสารมาใช้บริการที่สนามบินสมุยกว่า 6,100 เที่ยวบิน และจำนวนผู้โดยสารกว่า 5 แสนคน ซึ่งเป็นสัญญานที่ดีต่อความเชื่อมั่นในการดำเนินงานกองทรัสต์ BAREIT” นายพุฒิพงศ์ กล่าว
ด้าน นางสาวลีฬภัทร ลีฬหวณิช กรรมการผู้จัดการ บริษัท กรุงเทพ รีทแมเนจเมนท์ จำกัด ในฐานะผู้จัดการกองทรัสต์ เปิดเผยว่า ได้เตรียมนำหน่วยทรัสต์เข้าซื้อขายวันแรกในตลาดหลักทรัพย์แห่งประเทศไทย วันที่ 14 กันยายน 2565 โดยใช้ชื่อย่อ “BAREIT” ซึ่งในช่วงที่ผ่านมาได้รับผลตอบรับเป็นอย่างดีจากนักลงทุน โดยมีความต้องการในการจองซื้อเกินกว่าจำนวนทรัสต์ที่ออกเสนอขาย จากการเสนอขายหน่วยทรัสต์เมื่อวันที่ 22-26 สิงหาคม 2565 ที่ผ่านมา
ทั้งนี้ความสำเร็จในการเสนอขายหน่วยทรัสต์ ตอกย้ำถึงความเชื่อมั่นของนักลงทุนที่มีต่อศักยภาพของกองทรัสต์ BAREIT ซึ่งเป็นทรัสต์กองแรกของประเทศไทยที่ลงทุนในสิทธิการเช่าธุรกิจสนามบิน ซึ่งเป็นโครงสร้างพื้นฐานสำคัญของระบบการขนส่งทางอากาศ และมีแนวโน้มเติบโตตามจำนวนนักท่องเที่ยวที่ฟื้นตัวขึ้น โดยกองทรัสต์ BAREIT เข้าลงทุนในสิทธิการเช่าอสังหาริมทรัพย์ที่ใช้ในการดำเนินกิจการสนามบินสมุย ได้แก่ ทางวิ่ง ลานจอด และสิ่งปลูกสร้างบางส่วนที่ใช้ในการดำเนินกิจการสนามบินสมุย เป็นระยะเวลา 25 ปี โดยเชื่อว่าจากศักยภาพสนามบินสมุยซึ่งตั้งอยู่ในทำเลยุทธศาสตร์ที่สำคัญของการท่องเที่ยว และเป็นเกตเวย์หรือประตูสู่ประเทศไทยที่เชื่อมต่อการเดินทางไปยังเมืองสำคัญในภูมิภาค กองทรัสต์จะได้รับประโยชน์จากอุตสาหกรรมการท่องเที่ยวที่กลับมาฟื้นตัว
ส่วน นายสาวิตร ศรีศรันยพงศ์ ผู้บริหารกลุ่มธุรกิจวาณิชธนกิจ ธนาคารกสิกรไทย จำกัด (มหาชน) หรือ KBANK ในฐานะที่ปรึกษาทางการเงินและผู้จัดการการจัดจำหน่าย กล่าวว่า จุดเด่นของกองทรัสต์ BAREIT ประกอบด้วย 1) เป็นกองทรัสต์ที่ให้ผลตอบแทนการลงทุนที่มั่นคงตลอดระยะเวลา 25 ปี
2) เกาะสมุยเป็นหนึ่งในจุดหมายการเดินทางที่ได้รับความนิยมของโลก (Global Destination)
3) การลงทุนที่เติบโตไปกับอุตสาหกรรมการท่องเที่ยว หนึ่งในอุตสาหกรรมสำคัญของประเทศไทย
4) การดำเนินธุรกิจและฐานะทางการเงินที่แข็งแกร่งของ BA ทั้งหมดที่กล่าวมานี้ส่งผลทำให้กองทรัสต์ BAREIT เป็นหนึ่งทางเลือกที่น่าใสใจในการลงทุน เหมาะกับผู้ที่ต้องการได้รับผลตอบแทนที่มั่นคงและสม่ำเสมอ
สำหรับกองทรัสต์ BAREIT มีนโยบายการจ่ายประโยชน์ตอบแทนให้แก่ผู้ถือหน่วยทรัสต์ไม่เกิน 4 ครั้งต่อรอบปีบัญชี ในอัตราไม่น้อยกว่า 90% ของกำไรสุทธิที่ปรับปรุงแล้ว โดยประมาณอัตราเงินจ่ายผลตอบแทนในปีแรกประมาณ 8.09% ต่อปี (อ้างอิงจากประมาณการอัตราเงินจ่ายประโยชน์ตอบแทนของกองทรัสต์สำหรับช่วงเวลาประมาณการตั้งแต่วันที่ 1 สิงหาคม 2565 ถึง 31 กรกฎาคม 2566 ที่แสดงในหนังสือชี้ชวน)
นอกจากนี้กองทรัสต์ BAREIT ยังบริหารจัดการโดย บจก.กรุงเทพ รีทแมเนจเมนท์ (เป็นผู้จัดการกองทรัสต์) ซึ่งเป็นบริษัทย่อยของ BA ซึ่งมีประสบการณ์บริหารสนามบินสมุยมากว่า 30 ปี จึงเชื่อว่าจะสามารถจ่ายผลประโยชน์ตอบแทนที่ดีและสม่ำเสมอในระยะยาว